amanoisuno/poetBack huggingface dataset:
寄賀杜荀鶴及第 殷文圭 
一戰平疇五字勞，晝歸鄉去錦爲袍。大鵬出海翎猶濕，駿馬辭天氣正豪。九子舊山增秀絕，二南新格變風騷。由來稽古符公道，平地丹梯甲乙高。
春草碧色 殷文圭 
細草含愁碧，芊綿南浦濱。萋萋如恨別，苒苒共傷春。疎雨煙華潤，斜陽細彩勻。花黏繁鬬錦，人藉軟勝茵。淺映宮池水，輕遮輦路塵。杜回如可結，誓作報恩身。
和友人送衡尚書赴池陽副車 殷文圭 
淮王上將例分憂，玉帳參承半列侯。次第選材如創廈，別離排宴向藏舟。鵾鵬變化知難測，龍蠖升沈各有由。躞蹀行牽金鋄重，嬋娟立唱翠娥愁。築頭勳業諧三陣，滿腹詩書究九流。金海珠韜乘月讀，肉芝牙茗撥雲收。赤鱗斾卷鷗汀晚，青雀船橫雁陣秋。十字細波澄鏡面，九華殘雪露峰頭。醉沈北海千尊酒，吟上南荆百尺樓。況是昭明食魚郡，不妨閑擲釣璜鉤。
句 殷文圭 
龍舒太守人中傑，風韻堂中心似月。衆口聲光誇漢將，築頭勳業佐淮王。
釣臺 徐夤 
金門誰奉詔，碧岸獨垂鉤。舊友秪樵叟，新交惟野鷗。嘉名懸日月，深谷化陵丘。便可招巢父，長川好飲牛。
旅次寓題 徐夤 
胡爲名利役，來往老關河。白髮隨梳少，青山入夢多。途窮憐抱疾，世亂恥登科。却起漁舟念，春風釣綠波。
贈嚴司直 徐夤 
承家居闕下，避世出關東。有酒劉伶醉，無兒伯道窮。新詩吟閣賞，舊業釣臺空。雨雪還相訪，心懷與我同。
贈東方道士 徐夤 
葫蘆窗畔挂，是物在其間。雪色老人鬢，桃花童子顏。祭星秋卜日，採藥曉登山。舊放長生鹿，時銜瑞草還。
題僧壁 徐夤 
香廚流瀑布，獨院鎖孤峯。紺髮青螺長，文茵紫豹重。卵枯皆化燕，蜜老却成蜂。明月留人宿，秋聲夜著松。
和人經隋唐間戰處 徐夤 
孤軍前度戰，一敗一成功。卷斾早歸國，臥屍猶臂弓。草間腥半在，沙上血殘紅。傷魄何爲者，五湖垂釣翁。
追和常建嘆王昭君 徐夤 
紅顏如朔雪，日爍忽成空。淚盡黃雲雨，塵消白草風。君心爭不悔，恨思竟何窮。願化南飛燕，年年入漢宮。
贈董先生 徐夤 
壽歲過於百，時閑到上京。餐松雙鬢嫩，絕粒四支輕。雨雪思中嶽，雲霞夢赤城。
河流 徐夤 
洪流盤砥柱，淮濟不同波。莫訝清時少，都緣曲處多。遠能通玉塞，高復接銀河。大禹成門嶮，爲龍始得過。
題南寺 徐夤 
久別猨啼寺，流年刦逝波。舊僧歸塔盡，古瓦長松多。壁蘚昏題記，窗螢散薜蘿。平生英壯節，何故旋消磨。
北山秋晚 徐夤 
十載衣裘盡，臨寒隱薜蘿。心閑緣事少，身老愛山多。玉露催收菊，金風促翦禾。燕秦正戎馬，林下好婆娑。
昔遊 徐夤 
昔遊紅杏苑，今隱刺桐村。歲計懸僧債，科名負國恩。不書胝漸穩，頻鑷鬢無根。惟有經邦事，年年志尚存。
酒胡子 徐夤 
紅筵絲竹合，用爾作歡娛。直指寧偏黨，無私絕覬覦。當歌誰擐袖，應節漸輕軀。恰與真相似，氈裘滿頷鬚。
弔崔補闕 徐夤 
近來吾道少，慟哭博陵君。直節岩前竹，孤魂嶺上雲。縉紳傳確論，丞相取遺文。廢却中興策，何由免用軍。
弔赤水李先生 徐夤 
三年悲過隙，一室類銷冰。妻病入仙觀，子窮隨嶽僧。荒丘寒有雨，古屋夜無燈。往日清猷著，金門幾欲徴。
香鴨 徐夤 
不假陶鎔妙，誰教羽翼全。五金池畔質，百和口中煙。觜鈍魚難啄，心空火自燃。御爐如有闕，須進聖君前。
白鴿 徐夤 
舉翼凌空碧，依人到大邦。粉翎棲畫閣，雪影拂瓊窗。振鷺堪爲侶，鳴鳩好作雙。狎鷗歸未得，覩爾憶晴江。
銀結條冠子 徐夤 
日下徴良匠，宮中贈阿嬌。瑞蓮開二孕，瓊縷織千條。蟬翼輕輕結，花紋細細挑。舞時紅袖舉，纖影透龍綃。
華清宮 徐夤 
十二瓊樓鏁翠微，暮霞遺却六銖衣。桐枯丹穴鳳何去，天在鼎湖龍不歸。簾影罷添新翡翠，露華猶濕舊珠璣。君王魂斷驪山路，且向蓬瀛伴貴妃。
再幸華清宮 徐夤 
腸斷將軍改葬歸，錦囊香在憶當時。年來却恨相思樹，春至不生連理枝。雪女塚頭瑤草合，貴妃池裏玉蓮衰。霓裳舊曲飛霜殿，夢破魂驚絕後期。
喜雨上主人尚書 徐夤 
天皇攘袂勅神龍，雨我公田兆歲豐。幾日淋漓侵暮角，數宵滂沛徹晨鐘。細如春霧籠平野，猛似秋風擊古松。門下十年耕稼者，坐來偏憶翠微峰。
迴文詩二首 一 徐夤 
飛書一幅錦文迴，恨寫深情寄雁來。機上月殘香閣掩，樹梢煙澹綠窗開。霏霏雨罷歌終曲，漠漠雲深酒滿杯。歸日幾人行問卜，徽音想望倚高臺。
迴文詩二首 二 徐夤 
輕帆數點千峰碧，水接雲山四望遙。晴日海霞紅靄靄，曉天江樹綠迢迢。清波石眼泉當檻，小逕松門寺對橋。明月釣舟漁浦遠，傾山雪浪暗隨潮。
不把漁竿 徐夤 
不把漁竿不灌園，策筇吟遶綠蕪村。得爭野老眠雲樂，倍感閩王與善恩。鳥趂竹風穿靜戶，魚吹煙浪噴晴軒。何人買我安貧趣，百萬黃金未可論。
古往今來 徐夤 
古往今來恨莫窮，不如沈醉臥春風。雀兒無角長穿屋，鸚鵡能言却入籠。柳惠豈嫌居下位，朱雲直去指三公。閑思郭令長安宅，草沒匡墻舊事空。
十里煙籠 徐夤 
十里煙籠一徑分，故人迢遰久離羣。白雲明月皆由我，碧水青山忽贈君。浮世宦名渾似夢，半生勤苦謾爲文。北邙坡上青松下，盡是鏘金佩玉墳。
偶書 徐夤 
巧者多爲拙者資，良籌第一在乘時。市門逐利終身飽，谷口躬耕盡日飢。瓊玖鬻來燕石貴，蓬蒿芳處楚蘭衰。高皇冷笑重瞳客，蓋世拔山何所爲。
潤屋 徐夤 
潤屋豐家莫妄求，眼看多是與身讐。百禽羅得皆黃口，四皓山居始白頭。玉爍火光爭肯變，草芳崎岸不曾秋。朱門粉署何由到，空寄新詩謝列侯。
退居 徐夤 
鶴性松心合在山，五侯門館怯趨攀。三年臥病不能免，一日受恩方得還。明月送人沿驛路，白雲隨馬入柴關。笑他范蠡貪惏甚，相罷金多始退閑。
閉門 徐夤 
閉却閑門臥小窗，更何人與療膏肓。一生有酒唯知醉，四大無根可預量。骨冷欲針先覺痛，肉頑頻炙不成瘡。漳濱伏枕文園渴，盜跖縱橫似虎狼。
開窗 徐夤 
閉戶開窗寢又興，三更時節也如冰。長閑便是忘機者，不出真如過夏僧。環堵豈慚蝸作舍，布衣寧假鶴爲翎。薔薇花盡薰風起，綠葉空隨滿架藤。
燈花 徐夤 
點蠟燒銀却勝栽，九華紅豔吐玫瑰。獨含冬夜寒光拆，不傍春風暖處開。難見只因能送喜，莫挑唯恐墮成灰。貪膏附熱多相誤，爲報飛蛾罷拂來。
東歸出城留別知己 徐夤 
韋蒙屈指許非才，三載長安共酒桮。欲別未攀楊柳贈，相留擬待牡丹開。寒隨御水波光散，暖逐衡陽雁影來。他日因書問衰颯，東溪須訪子陵臺。
詠懷 徐夤 
愁花變出白髭鬚，半世辛勤一事無。道在或期君夢想，貧來爭奈鬼揶揄。馬卿自愧長嬰疾，顏子誰憐不是愚。借取秦宮臺上鏡，爲時開照漢妖狐。
郊村獨遊 徐夤 
歲閏堪憐曆候遲，出門惟與野雲期。驚魚擲上綠荷芰，棲鳥啄餘紅荔枝。末路可能長薄命，修途應合有良時。市頭相者休相戲，蹙膝先生半自知。
經故翰林楊左丞池亭 徐夤 
八角紅亭蔭綠池，一朝青草蓋遺基。薔薇藤老開花淺，翡翠巢空落羽奇。春榜幾深門下客，樂章多取集中詩。平生德義人間誦，身後何勞更立碑。
經故廣平員外舊宅 徐夤 
門巷蕭條引涕洟，遺孤三歲著麻衣。綠楊樹老垂絲短，翠竹林荒著筍稀。結社僧因秋朔弔，買書船近葬時歸。平生欲獻匡君策，抱病猶言未息機。
潘丞相舊宅 徐夤 
綠樹垂枝蔭四鄰，春風還似舊時春。年年燕是雕梁主，處處花隨落月塵。七貴竟爲長逝客，五侯尋作不歸人。秋槐影薄蟬聲盡，休謂龍門待化鱗。
門外閑田數畝長有泉源因築直堤分爲兩沼 徐夤 
左右澄漪小檻前，直堤高築古平川。十分春水雙簷影，一片秋空兩月懸。前岸好山搖細浪，夾門嘉樹合晴煙。坐來暗起江湖思，速問溪翁買釣船。
北園 徐夤 
北園乾葉旋空枝，蘭蕙還將衆草衰。籠鳥上天猶有待，病龍興雨豈無期。身閑不厭頻來客，年老偏憐最小兒。生事罷求名與利，一窗書策是年支。
溪上要一隻白簟扇蓋頭垂釣去年就節推侍御請之蒙惠一柄紫花紋者雖則鱗華具甚紕薄不及清源所出因就南郡陳常侍請之遂成拙句 徐夤 
難求珍箑過炎天，遠就金貂乞月圓。直在引風欹角枕，且圖遮日上漁船。但令織取無花簟，不用挑爲飲露蟬。莫道如今時較晚，也應留得到明年。
招隱 徐夤 
齒髮那能敵歲華，早知休去避塵沙。鬼神只闞高明里，倚伏不干棲隱家。陶景豈全輕組綬，留侯非獨愛煙霞。贈君吉語堪銘座，看取朝開暮落花。
憶山中友人 徐夤 
憶得當年接善鄰，苦將閑事強夫君。鬬開碧沼分明月，各領青山占白雲。近日藥方多繕寫，舊來詩草半燒焚。金門幾欲言西上，惆悵關河正用軍。
溪隱 徐夤 
將名將利已無緣，深隱清溪擬學仙。絕却腥羶勝服藥，斷除桮酒合延年。蝸牛殼漏寧同舍，榆莢花開不是錢。鸞鶴久從籠檻閉，春風却放紙爲鳶。
酒醒 徐夤 
酒醒欲得適閑情，騎馬那勝策杖行。天暖天寒三月暮，溪南溪北兩村名。沙澄淺水魚知釣，花落平田鶴見耕。望斷長安故交遠，來書未說九河清。
夢斷 徐夤 
夢斷紗窗半夜雷，別君花落又花開。漁陽路遠書難寄，衡嶽山高月不來。玄燕有情穿繡戶，靈龜無應祝金杯。人生若得長相對，螢火生煙草化灰。
人事 徐夤 
人事飄如一炷煙，且須求佛與求仙。豐年甲子春無雨，良夜庚申夏足眠。顏氏豈嫌瓢裏飲，孟光非取鏡中妍。平生生計何爲者，三逕蒼苔十畝田。
休說 徐夤 
休說人間有陸沈，一樽閑待月明斟。時來不怕滄溟闊，道大却憂潢潦深。白首釣魚應是分，青雲干祿已無心。梓桐賦罷相如隱，誰爲君前永夜吟。
嘉運 徐夤 
嘉運良時兩阻修，釣竿簑笠樂林丘。家無寸帛渾閑事，身似浮雲且自由。庭際鳥啼花旋落，潭心月在水空流。晨炊一箸紅銀粒，憶著長安索米秋。
綠鬢 徐夤 
綠鬢先生自出林，孟光同樂野雲深。躬耕爲食古人操，非織不衣賢者心。眼衆豈能分瑞璧，舌多須信爍良金。君看黃閣南遷客，一過瀧州絕好音。
驕侈 徐夤 
驕侈阽危儉素牢，鏡中形影豈能逃。石家恃富身還滅，顏子非貧道不遭。蝙蝠亦能知日月，鸞鳳那肯啄腥臊。古今人事惟堪醉，好脫霜裘換綠醪。
龍蟄二首 一 徐夤 
龍蟄蛇蟠却待伸，和光何惜且同塵。伍員豈是吹簫者，冀缺非同執耒人。神劍觸星當變化，良金成器在陶鈞。穰侯休忌關東客，張祿先生竟相秦。
龍蟄二首 二 徐夤 
休說雄才間代生，到頭難與運相爭。時通有詔徵枚乘，世亂無人薦禰衡。逐日莫矜駑馬步，司晨誰要牝雞鳴。中林且作煙霞侶，塵滿關河未可行。
逐臭蒼蠅 徐夤 
逐臭蒼蠅豈有爲，清蟬吟露最高奇。多藏苟得何名富，飽食嗟來未勝飢。窮寂不妨延壽考，貪狂總待算毫釐。首陽山翠千年在，好奠冰壺弔伯夷。
牡丹花二首 一 徐夤 
看徧花無勝此花，翦雲披雪蘸丹砂。開當青律二三月，破却長安千萬家。天縱穠華刳鄙吝，春教妖豔毒豪奢。不隨寒令同時放，倍種雙松與辟邪。
牡丹花二首 二 徐夤 
萬萬花中第一流，淺霞輕染嫩銀甌。能狂綺陌千金子，也惑朱門萬戶侯。朝日照開攜酒看，暮風吹落遶欄收。詩書滿架塵埃撲，盡日無人畧舉頭。
尚書座上賦牡丹花得輕字韻其花自越中移植 徐夤 
流蘇凝作瑞華精，仙閣開時麗日晴。霜月冷銷銀燭焰，寶甌圓印綵雲英。嬌含嫩臉春妝薄，紅蘸香綃豔色輕。早晚有人天上去，寄他將贈董雙成。
依韻和尚書再贈牡丹花 徐夤 
爛銀基地薄紅妝，羞殺千花百卉芳。紫陌昔曾遊寺看，朱門今在遶欄望。龍分夜雨資嬌態，天與春風發好香。多著黃金何處買，輕橈挑過鏡湖光。
郡庭惜牡丹 徐夤 
腸斷東風落牡丹，爲祥爲瑞久留難。青春不駐堪垂淚，紅豔已空猶倚欄。積蘚下銷香蘂盡，晴陽高照露華乾。明年萬葉千枝長，倍發芳菲借客看。
追和白舍人詠白牡丹 徐夤 
蓓蕾抽開素練囊，瓊葩薰出白龍香。裁分楚女朝雲片，翦破姮娥夜月光。雪句豈須徴柳絮，粉腮應恨帖梅妝。檻邊幾笑東籬菊，冷折金風待降霜。
憶牡丹 徐夤 
綠樹多和雪霰栽，長安一別十年來。王侯買得價偏重，桃李落殘花始開。宋玉鄰邊腮正嫩，文君機上錦初裁。滄洲春暮空腸斷，畫看猶將勸酒杯。
惜牡丹 徐夤 
今日狂風揭錦筵，預愁吹落夕陽天。閑看紅豔只須醉，謾惜黃金豈是賢。南國好偷誇粉黛，漢宮宜摘贈神仙。良時雖作鶯花主，白馬王孫恰少年。
覽柳渾汀洲採白蘋之什因成一章 徐夤  洞庭湖
採盡汀蘋恨別離，鴛鴦鸂鶒總雙飛。月明南浦夢初斷，花落洞庭人未歸。天遠有書隨驛使，夜長無燭照寒機。年來泣淚知多少，重疊成痕在繡衣。
司直巡官無諸移到玫瑰花 徐夤 
芳菲移自越王臺，最似薔薇好並栽。穠豔盡憐勝綵繪，嘉名誰贈作玫瑰。春藏錦繡風吹拆，天染瓊瑤日照開。爲報朱衣早邀客，莫教零落委蒼苔。
梅花 徐夤 
瓊瑤初綻嶺頭葩，蘂粉新妝姹女家。舉世更誰憐潔白，癡心皆盡愛繁華。玄冥借與三冬景，謝氏輸他六出花。結實和羹知有日，肯隨羌笛落天涯。
茘枝二首 一 徐夤  洞庭湖
朱彈星丸粲日光，綠瓊枝散小香囊。龍綃殼綻紅紋粟，魚目珠涵白膜漿。梅熟已過南嶺雨，橘酸空待洞庭霜。蠻山蹋曉和煙摘，拜捧金盤奉越王。
茘枝二首 二 徐夤 
日日薰風卷瘴煙，南園珍菓茘枝先。靈鴉啄破瓊津滴，寶器盛來蚌腹圓。錦里只聞銷醉客，蘂宮惟合贈神仙。何人刺出[猩猩]血，深染羅紋遍殼鮮。
菊花 徐夤 
桓景登高事可尋，黃花開處綠畦深。消災辟惡君須採，冷露寒霜我自禁。籬物早榮還早謝，澗松同德復同心。陶公豈是居貧者，剩有東籬萬朵金。
畫松 徐夤 
澗底陰森驗筆精，筆閑開展覺神清。曾當月照還無影，若許風吹合有聲。枝偃只應玄鶴識，根深且與茯苓生。天台道士頻來見，說似株株倚赤城。
草木 徐夤 
草木無情亦可嗟，重開明鏡照無涯。菊英空折羅含宅，榆莢不生原憲家。天命豈憑醫藥石，世途還要辟蟲沙。仙翁乞取金盤露，洗却蒼蒼兩鬢華。
松 徐夤 
澗底青松不染塵，未逢良匠競誰分。龍盤勁節岩前見，鶴唳翠梢天上聞。大廈可營誰擇木，女蘿相附欲凌雲。皇王自有增封日，修竹徒勞號此君。
竹 徐夤 
翠染琅玕粉漸開，東南移得會稽栽。游絲挂處漁竿去，綠水夾時龍影來。風觸有聲含六律，露沾如洗絕浮埃。王猷舊宅無人到，抱却清陰蓋綠苔。
尚書打毬小驄步驟最奇因有所贈 徐夤 
善價千金未可論，燕王新寄小龍孫。逐將白日馳青漢，銜得流星入畫門。步驟最能隨手轉，性靈多恐會人言。桃花雪點多雖貴，全假當場一顧恩。
尚書惠蠟面茶 徐夤 
武夷春暖月初圓，採摘新芽獻地仙。飛鵲印成香蠟片，啼猿溪走木蘭船。金槽和碾沈香末，冰椀輕涵翠縷煙。分贈恩深知最異，晚鐺宜煮北山泉。
勸酒 徐夤 
休向尊前愬羽觥，百壺清酌與君傾。身同綠樹年年老，事比紅塵日日生。六國英雄徒反覆，九原松柏甚分明。醉鄉路與乾坤隔，豈信人間有利名。
斷酒 徐夤  庐山
因論沈湎覺前非，便碎金罍與羽巵。採茗早馳三蜀使，看花甘負五侯期。窗間近火劉伶傳，坐右新銘管仲辭。此事十年前已說，匡廬山下老僧知。
憶舊山 徐夤 
澗竹岩雲有舊期，二年頻長鬢邊絲。遊魚不愛金桮水，棲鳥敢求瓊樹枝。陶景戀深松檜影，留侯拋却帝王師。龍爭虎攫皆閑事，數疊山光在夢思。
西華 徐夤 
五千仞有餘神秀，一一排雲上泬㵳。疊嶂出關分二陝，殘岡過水作中條。巨靈廟破生春草，毛女峰高入絳[霄]。拜祝金天乞陰德，爲民求主降神堯。
嵐似屏風 徐夤 
嵐似屏風草似茵，草邊時膾錦花鱗。山中宰相陶弘景，谷口耕夫鄭子真。宦達到頭思野逸，才多未必笑清貧。君看東洛平泉宅，只有年年百卉春。
憶潼關 徐夤  黄河
洞壑雙扉入到初，似從深穽覩高墟。天開白日臨軍國，山夾黃河護帝居。隋煬遠遊宜不反，奉春長策竟何如。須知皇漢能扃鐍，延得年過四百餘。
憶潼關早行 徐夤 
行客起看仙掌月，落星斜照濁河泥。故山遠處高飛雁，去馬鳴時先早雞。關柳不知誰氏種，岳碑猶見聖君題。蒭蕘十軸僮三尺，豈謂青雲便有梯。
鴻門 徐夤 
耨月耕煙水國春，薄徒應笑作農人。皇王尚法三推禮，白社寧忘四體勤。雨灑簑衣芳草暗，鳥啼雲樹小村貧。猶勝墮力求飧者，五斗低腰走世塵。
憶長安行 徐夤 
舊歷關中憶廢興，僭奢須戒儉須憑。火光只是燒秦冢，賊眼何曾視灞陵。鐘鼓煎催人自急，侯王更換恨難勝。不如坐釣清溪月，心共寒潭一片澄。
憶長安上省年 徐夤 
忽憶關中逐計車，歷坊騎馬信空虛。三秋病起見新鴈，八月夜長思舊居。宗伯帳前曾獻賦，相君門下再投書。如今說著猶堪泣，兩宿都堂過歲除。
長安述懷 徐夤  黄河
黃河冰合尚來遊，知命知時肯躁求。詞賦有名堪自負，春風落第不曾羞。風塵色裏凋雙鬢，[鼙]鼓聲中歷幾州。十載公卿早言屈，何須課夏更冥搜。
長安即事三首 一 徐夤 
拋擲清溪舊釣鉤，長安寒暑再環周。便隨鶯羽三春化，只說蟬聲一度愁。掃雪自憐窗紙照，上天寧愧海槎流。明時則待金門詔，肯羨班超萬戶侯。
長安即事三首 二 徐夤 
無酒窮愁結自舒，飲河求滿不求餘。身登霄漢平時第，家得干戈定後書。富貴敢期蘇季子，清貧方見馬相如。明時用即匡君去，不用何妨却釣魚。
長安即事三首 三 徐夤 
拖紫腰金不要論，便堪歸隱白雲村。更無名籍強金榜，豈有花枝勝杏園。綺席促時皆國器，羽觥飛處盡王孫。高眠亦是前賢事，爭報春闈莫大恩。
東京次新安道中 徐夤 
賊去兵來歲月長，野蒿空滿壞墻匡。旋從古轍成深谷，幾見金輿過上陽。洛水送年催代謝，嵩山擎日拂穹蒼。殊時異世爲儒者，不見文皇與武皇。
山陰故事 徐夤 
坦腹夫君不可逢，千年猶在播英風。紅鵝化鶴青天遠，綵筆成龍綠水空。愛竹只應憐直節，書裙多是爲奇童。吹笙緱嶺登山後，東注清流豈有窮。
溫陵即事 徐夤 
早年師友教爲文，賣却魚舟網典墳。國有安危期日諫，家無擔石暫從軍。非才豈合攀丹桂，多病猶堪伴白雲。爭得千鍾季孫粟，滄洲歸與故人分。
溫陵殘臘書懷寄崔尚書 徐夤 
濟川無楫擬何爲，三傑還從漢祖推。心學庭槐空發火，鬢同門柳即垂絲。中興未遇先懷策，除夜相催也課[詩]。江上年年接君子，一杯春酒一枰棊。
義通里寓居即事 徐夤 
家住寒梅翠嶺東，長安時節詠途窮。牡丹窠小春餘雨，楊柳絲疎夏足風。愁鬢已還年紀白，衰容寧藉酒杯紅。長卿甚有凌雲作，誰與清吟遶帝宮。
上陽宮詞 徐夤 
點點苔錢上玉墀，日斜空望六龍西。妝臺塵暗青鸞掩，宮樹月明黃鳥啼。庭草可憐分雨露，君恩深恨隔雲泥。銀蟾借與金波路，得入重輪伴羿妻。
西寨寓居 一 徐夤 
閑讀南華對酒杯，醉攜筇竹畫蒼苔。豪門有利人爭去，陋巷無權客不來。解報可能醫病雀，重燃誰肯照寒灰。嚴陵萬古清風在，好櫂東溪詠釣臺。
西寨寓居 二 徐夤 
功智爭馳澹薄空，猶懷忠信擬何從。鴟鳶啄腐疑雛鳳，神鬼欺貧笑伯龍。烈日不融雙鬢雪，病身全仰竹枝筇。崇侯入輔嚴陵退，堪憶啼猨萬仞峯。
題福州天王閣 徐夤 
絕境宜棲獨角仙，金張到此亦忘還。三門裏面千層閣，萬井中心一朵山。江拗碧灣盤洞府，石排青壁護禪關。有時海上看明月，輾出冰輪疊浪間。
憶薦福寺南院 徐夤 
憶昔長安落第春，佛宮南院獨遊頻。燈前不動惟金像，壁上曾題盡古人。鶗鴂聲中雙闕雨，牡丹花際六街塵。啼猨溪上將歸去，合問昇平詣秉鈞。
塔院小屋四壁皆是卿相題名因成四韻 徐夤 
雁塔攙空映九衢，每看華宇每踟躕。題名盡是台衡迹，滿壁堪爲宰輔圖。鸞鳳豈巢荆棘樹，虬龍多蟄帝王都。誰知遠客思歸夢，夜夜無船自過湖。
題名琉璃院 徐夤 
一條溪遶翠巖隈，行脚僧言勝五臺。農罷樹陰黃犢臥，齋時山下白衣來。松因往日門人種，路是前生長老開。三卷貝多金粟語，可能長誦免輪迴。
寺中偶題 徐夤 
聽話金仙眉相毫，每來皆得解塵勞。鶴棲雲路看方貴，僧倚松門見始高。名利罷燒心內火，雪霜偏垢鬢邊毛。銀蟾未出金烏在，更上層樓眺海濤。
山寺寓居 徐夤 
高臥東林最上方，水聲山翠剔愁腸。白雲送雨籠僧閣，黃葉隨風入客堂。終去四明成大道，暫從雙鬢許秋霜。披緇學佛應無分，鶴氅談空亦不妨。
寄僧寓題 徐夤 
佛頂抄經憶惠休，衆人皆謂我悠悠。浮生真箇醉中夢，閑事莫添身外愁。百歲付于花暗落，四時隨却水奔流。安眠靜笑思何報，日夜焚修祝郡侯。
游靈隱天竺二寺 徐夤 
丹井冷泉虛易到，兩山真界實難名。石和雲霧蓮華氣，月過樓臺桂子清。騰踏回橋巡像設，羅穿曲洞出龍成。更憐童子呼猿去，颯颯蕭蕭下樹行。
醉題邑宰南塘屋壁 徐夤  黄河
萬古清淮照遠天，黃河濁浪不相關。縣留東道三千客，宅鎖南塘一片山。草色淨經秋雨綠，燒痕寒入曉窗斑。閩王美錦求賢製，未許陶公解印還。
題泗洲塔 徐夤 
十年前事已悠哉，旋被鐘聲早暮催。明月似師生又沒，白雲如客去還來。煙籠瑞閣僧經靜，風打虛窗佛幌開。惟有南邊山色在，重重依舊上高臺。
東歸題屋壁 徐夤 
塵埃歸去五湖東，還是衡門一畝宮。舊業旋從征賦失，故人多逐亂離空。因悲盡室如懸罄，却擬攜家學轉蓬。見說武王天上夢，無情曾與傅岩通。
寓題 徐夤 
酒壺棋局似閑人，竹笏藍衫老此身。託客買書重得卷，愛山移宅近爲鄰。鳴蛩閣上風吹病，落葉庭中月照貧。見說天池波浪闊，也應涓滴濺窮鱗。
偶題 徐夤 
閑補亡書見廢興，偶然前古也填膺。秦宮猶自拜張祿，楚幕不知留范增。大道豈全關曆數，雄圖強半屬賢能。燕臺財力知多少，誰築黃金到九層。
寓題述懷 徐夤 
大道真風早晚還，妖訛成俗汙乾坤。宣尼既沒蘇張起，鳳鳥不來雞雀喧。芻少可能供驥子，草多誰復訪蘭蓀。堯廷忘却徴元凱，天闕重關十二門。
將入城靈口道中作 徐夤 
路上長安惟咫尺，灞陵西望接秦源。依稀日下分天闕，隱映雲邊是國門。錦袖臂鷹河北客，青桑鳴雉渭南村。高風九萬程途近，與報滄洲欲化鯤。
新屋 徐夤 
耳順何爲土木勤，叔孫牆屋有前聞。縱然一世如紅葉，猶得十年吟白雲。性逸且圖稱野客，才難非敢傲明君。清甜數尺沙泉井，平與鄰家晝夜分。
新葺茆堂 一 徐夤 
翦竹誅茆就水濱，靜中還得保天真。只聞神鬼害盈滿，不見古今爭賤貧。樹影便爲廊廡屋，草香權當綺羅茵。堦前一片泓澄水，借與汀禽活紫鱗。
新葺茆堂 二 徐夤 
耨水耕山息故林，壯圖嘉話負前心。素絲鬢上分愁色，絡緯牀頭和苦吟。筆研不才當付火，方書多誑罷燒金。同年二十八君子，遊楚遊秦斷好音。
茆亭 徐夤 
鴛瓦虹梁計已疎，織茅編竹稱貧居。翦平恰似山僧笠，掃靜真同道者廬。秋晚捲簾看過雁，月明憑檻數跳魚。重門公子應相笑，四壁風霜老讀書。
客廳 徐夤 
移却松筠致客堂，淨泥環堵貯荷香。衡茅只要免風雨，藻梲不須高棟梁。豐蔀仲尼明演易，作歌五子恨雕牆。燕臺漢閣王侯事，青史千年播耿光。
詠寫真 徐夤 
寫得衰容似十全，閑開僧舍靜時懸。瘦于南國從軍日，老却東堂射策年。潭底看身寧有異，鏡中引影更無偏。借將前輩真儀比，未愧金鑾李謫仙。
放榜日 徐夤 
喧喧車馬欲朝天，人探東堂榜已懸。萬里便隨金鸑鷟，三台仍借玉連錢。花浮酒影彤霞爛，日照衫光瑞色鮮。十二街前樓閣上，卷簾誰不看神仙。
曲江宴日呈諸同年 徐夤 
鷦鷯驚與鳳皇同，忽向中興遇至公。金榜連名昇碧落，紫花封勅出瓊宮。天知惜日遲遲暮，春爲催花旋旋紅。好是慈恩題了望，白雲飛盡塔連空。
渤海賓貢高元固先輩閩中相訪云本國人寫得夤斬蛇劍御溝水人生幾何賦家皆以金書列爲屏障因而有贈 徐夤 
折桂何年下月中，閩山來問我雕蟲。肯銷金翠書屏上，誰把芻蕘過日東。郯子昔時遭孔聖，繇余往代諷秦宮。嗟嗟大國金門士，幾個人能振素風。
偶吟 徐夤 
千卷長書萬首詩，朝蒸藜藿暮烹葵。清時名立難皆我，晚歲途窮亦問誰。碧岸釣歸惟獨笑，青山耕徧亦何爲。尋常抖擻懷中策，可便降他兩鬢絲。
贈表弟黃校書輅 徐夤 
產破身窮爲學儒，我家諸表愛詩書。嚴陵雖說臨溪隱，晏子還聞近市居。佳句麗偷紅菡萏，吟窗冷落白蟾蜍。閑來共話無生理，今古悠悠事總虛。
輦下贈屯田何員外 徐夤 
封章頻得帝咨嗟，報國唯將直破邪。身到西山書幾達，官登南省鬢初華。廚非寒食還無火，菊待重陽擬泛茶。內翰好才兼好古，秋來應數到君家。
贈月君 徐夤 
出水蓮花比性靈，三生塵夢一時醒。神傳尊勝陀羅咒，佛授金剛般若經。懿德好書添女誡，素容堪畫上銀屏。鳴梭軋軋纖纖手，窗戶流光織女星。
贈垂光同年 徐夤 
丹桂攀來十七春，如今始見茜袍新。須知紅杏園中客，終作金鑾殿裏臣。逸少家風惟筆札，玄成世業是陶鈞。他時黃閣朝元處，莫忘同年射策人。
贈楊著 徐夤 
藻麗熒煌冠士林，白華榮養有曾參。十年去里荆門改，八歲能詩相座吟。李廣不侯身漸老，子山操賦恨何深。釣魚臺上頻相訪，共說長安淚滿襟。
贈黃校書先輩璞閑居 徐夤 
馭得驪龍第四珠，退依僧寺卜貧居。青山入眼不干祿，白髮滿頭猶著書。東澗野香添碧沼，南園夜雨長秋蔬。月明掃石吟詩坐，諱却全無儋石儲。
尚書榮拜恩命夤疾中輙課惡詩二首以申攀讚 一 徐夤 
明公家鑿鳳皇池，弱冠封侯四海推。富貴有期天授早，關河多難勅來遲。昴星人傑當王佐，黃石仙翁識帝師。昨日詔書猶漏缺，未言商也最能詩。
尚書榮拜恩命夤疾中輙課惡詩二首以申攀讚 二 徐夤 
東郊迎入紫泥封，此日天仙下九重。三五月明臨闞澤，百千人衆看王恭。旗傍綠樹遙分影，馬蹋浮雲不見蹤。借問乘軺何處客，相庭雄幕卷芙蓉。
府主僕射王[摶]生日 徐夤 
熊羆先兆慶垂休，天地氤氳瑞氣浮。李樹影籠周柱史，昴星光照漢酇侯。數鍾龜鶴千年算，律正乾坤八月秋。勳業定應歸鼎鼐，生靈豈獨化東甌。
獻內翰楊侍郎 徐夤 
窗開青瑣見瑤臺，冷拂星辰逼上台。丹鳳詔成中使取，白龍香近聖君來。欲言溫署三緘口，閑賦宮詞八斗才。莫擬吟雲避榮貴，廟堂玉鉉待鹽梅。
送劉常侍 徐夤 
懷君何計更留連，忍送文星上碧天。杜預注通三十卷，漢皇枝紹幾千年。言端信義如明月，筆下篇章似湧泉。他日有書隨雁足，東溪無令訪漁船。
送盧拾遺歸華山 徐夤 
紫殿諫多防佞口，清秋假滿別明君。惟憂急詔歸青瑣，不得經時臥白雲。千載茯苓攜鶴斸，一峰仙掌與僧分。門前舊客期相薦，猶望飛書及主文。
春末道陳先輩之清源 徐夤 
貧中惟是長年華，每羨君行自嘆嗟。歸日捧持明月寶，去時期刻刺桐花。春風避酒多游寺，曉騎聽雞早入衙。千乘侯王若相問，飛書與報白雲家。
上盧三拾遺以言見黜 徐夤 
骨鯁如君道尚存，近來人事不須論。疾危必厭神明藥，心惑多嫌正直言。冷眼靜看真好笑，傾懷與說却爲冤。因思周廟當時誡，金口三緘示後昆。
送王校書往清源 徐夤 
南國賢侯待德風，長途仍借九花驄。清歌早貫驪龍[頷]，丹桂曾攀玉兔宮。楊柳堤邊梅雨熟，鷓鴣聲裏麥田空。吟詩臺上如相問，與說蟠溪直釣翁。
岳州端午日送人游郴連 徐夤 
五月巴陵值積陰，送君千里客于郴。北風吹雨黃梅落，西日過湖青草深。競渡岸傍人挂錦，採芳城上女遺簪。九嶷雲闊蒼梧暗，與說重華舊德音。
賀清源太保王延[彬] 一 徐夤 
蘂珠宮裏謫神仙，八載溫陵萬戶閑。心地闊于雲夢澤，官資高却太行山。姜牙兆寄熊羆內，陶侃文成掌握間。應笑清溪舊門吏，年年扶病掩柴關。
賀清源太保王延[彬] 二 徐夤 
武榮江畔蔭祥雲，寵拜天人慶郡人。五色鶴綾花上勅，九霄龍尾道邊臣。英雄達處誰言命，富貴來時自逼身。更待春風飛吉語，紫泥分付與陶鈞。
病中春日即事寄主人尚書二首 一 徐夤 
身比秋荷覺漸枯，至君經國墮前圖。層冰照日猶能暖，病骨逢春却未蘇。鏡裏白鬚撏又長，枝頭黃鳥靜還呼。庾樓恩化通神聖，何計能教擲得盧。
病中春日即事寄主人尚書二首 二 徐夤 
風拍衰肌久未蠲，破窗頻見月團圓。更無舊日同人問，只有多情太守憐。臘內送將三折股，歲陰分與五銖錢。玄穹若假年齡在，願捧銅盤爲國賢。
寄華山司空侍郎二首 一 徐夤 
金闕爭權競獻功，獨逃徴詔臥三峰。雞羣未必容於鶴，蛛網何繇捕得龍。清論盡應書國史，靜籌皆可息邊烽。風霜落滿千林木，不近青青澗底松。
寄華山司空侍郎二首 二 徐夤 
非雲非鶴不從容，誰敢輕量傲世蹤。紫殿幾徴王佐業，青山未拆詔書封。閑吟每待秋空月，早起長先野寺鐘。前古負材多爲國，滿懷經濟欲何從。
寄盧端公同年仁烱時遷都洛陽新立幼主 徐夤 
上陽宮闕翠華歸，百辟傷心序漢儀。崑岳有炎瓊玉碎，洛川無竹鳳皇飢。須簪白筆匡明主，莫許黃㼐博少師。惆悵宸居遠于日，長吁空摘鬢邊絲。
寄天台陳希畋 徐夤 
陰山冰凍嘗迎夏，蟄戶雲雷只待春。呂望豈嫌垂釣老，西施不恨浣紗貧。坐爲羽獵車中相，飛作君王掌上身。拍手相思惟大笑，我曹寧比等閑人。
寄兩浙羅書記 徐夤 
進即湮沈退却升，錢塘風月過金陵。鴻才入貢無人換，白首從軍有詔徴。博簿集成時輩駡，讒書編就薄徒憎。憐君道在名長在，不到慈恩最上層。
邑宰相訪翼日有寄 徐夤 
淵明深念郤詵貧，踏破莓苔看甑塵。碧沼共攀紅菡萏，金鞍不卸紫麒麟。殘陽妬害催歸客，薄酒甘嘗罰主人。夜半夢醒追復想，欲長攀接有何因。
白酒兩瓶送崔侍御 徐夤 
雪化霜融好潑醅，滿壺冰凍向春開。求從白石洞中得，攜向百花巖畔來。幾夕露珠寒貝齒，一泓銀水冷瓊杯。湖邊送與崔夫子，誰見嵇山盡日頹。
依韻酬常循州 徐夤 
早年花縣拜潘郎，尋忝飛鳴出桂堂。日走登天長似箭，人同紅樹豈經霜。帆分南浦知離別，駕在東州更可傷。公論一麾將塞詔，且隨徴令過瀟湘。
謝主人惠綠酒白魚 徐夤 
早起雀聲送喜頻，白魚芳酒寄來珍。馨香乍揭春風甕，撥刺初辭夜雨津。樽闊最宜澄桂液，網疎殊未損霜鱗。不曾垂釣兼親醞，堪愧金臺醉飽身。
蜀 徐夤 
雖倚關張敵萬夫，豈勝恩信作良圖。能均漢祚三分業，不負荆州六尺孤。綠水有魚賢已得，青桑如蓋瑞先符。君王幸是中山後，建國如何號蜀都。
魏 徐夤 
伐罪書勳令不常，爭教爲帝與爲王。十年小怨誅桓邵，一檄深讐怨孔璋。在井蟄龍如屈伏，食槽驕馬忽騰驤。姦雄事過分明見，英識空懷許子將。
吳 徐夤 
一主參差六十年，父兄猶慶授孫權。不迎曹操真長策，終謝張昭見碩賢。建業龍盤雖可貴，武昌魚味亦何偏。秦嬴謾作東遊計，紫氣黃旗豈偶然。
兩晉 徐夤 
三世深謀啓帝基，可憐孀婦與孤兒。罪歸成濟皇天恨，戈犯明君萬古悲。巴蜀削平輕似紙，勾吳吞却美如飴。誰知高鼻能知數，競向中原簸戰旗。
宋二首 一 徐夤 
天爵休將儋石論，一身恭儉萬邦尊。賭將金帶驚寰海，留得耕衣誡子孫。締構不應饒漢祖，姦雄何足數王敦。草中求活非吾事，豈啻橫身向廟門。
宋二首 二 徐夤 
百萬人甘一擲輸，玄穹惟與道相符。豈知紫殿新天子，只是丹徒舊嗇夫。五色龍章身早見，六終鴻業數難逾。三年未得分明夢，却爲蘭陵起霸圖。
陳 徐夤 
三惑昏昏中紫宸，萬機拋却醉臨春。書中不禮隋文帝，井底常攜張貴嬪。玉樹歌聲移入哭，金陵天子化爲臣。兵戈半渡前江水，狎客猶聞爭酒巡。
讀史 徐夤  黄河
亞父淒涼別楚營，天留三傑翼龍爭。高才無主不能用，直道有時方始平。喜慍子文何頴悟，卷藏蘧瑗甚分明。須知飲啄繇天命，休問黃河早晚清。
漢宮新寵 徐夤 
位在嬪妃最上頭，笑他長信女悲秋。日中月滿可能久，花落色衰殊未憂。公主鏡中爭翠羽，君王袖底奪金鉤。妾家兄弟知多少，恰要同時拜列侯。
開元即事 徐夤 
曲江真宰國中訛，尋奏漁陽忽荷戈。堂上有兵天不用，幄中無策印空多。塵驚騎透潼關鎖，雲護龍遊渭水波。未必蛾眉能破國，千秋休恨馬嵬坡。
李翰林 徐夤 
謫下三清列八仙，獲調羹鼎侍龍顏。吟開鎖闥窺天近，醉臥金鑾待詔閑。舊隱不歸劉備國，旅魂長寄謝公山。遺編往簡應飛去，散入祥雲瑞日間。
聞長安庚子歲事 徐夤 
羽檄交馳觸冕旒，函關飛入鐵兜鍪。皇王去國未爲恨，寰海失君方是憂。五色大雲凝蜀郡，幾般妖氣撲神州。唐堯縱禪乾坤位，不是重華莫謾求。
公子行 徐夤 
十五轅門學控弦，六街騎馬去如煙。金多倍著牡丹價，髮白未知章甫賢。有耳不聞經國事，拜官方買謝恩箋。相如謾說凌雲賦，四壁何曾有一錢。
依韻贈嚴司直 徐夤 
曾轉雙蓬到玉京，宣尼恩奏樂卿名。歌殘白石扣牛角，賦換黃金愛馬卿。滄海二隅身漸老，太行千疊路難行。夫君才大官何小，堪恨人間事不平。
傷前翰林楊左丞 徐夤 
飛上鰲頭侍玉皇，三台遺耀換餘光。人間搦管窮蒼頡，地上修文待卜商。真魄肯隨金石化，真風留伴蕙蘭香。皇天未啓昇平運，不使伊臯相禹湯。
日月無情 徐夤 
日月無情也有情，朝昇夕沒照均平。雖催前代英雄死，還促後來賢聖生。三尺靈烏金借耀，一輪飛鏡水饒清。憑誰築斷東溟路，龍影蟬光免運行。
新月 徐夤 
雲際[嬋娟]出又藏，美人腸斷拜金方。姮娥一隻眉先掃，織女三分鏡未光。珠箔寄鉤懸杳靄，白龍遺爪印穹蒼。更期十五圓明夜，與破陰霾照八荒。
和尚書詠煙 徐夤 
無根無蒂結還融，曾觸嵐光徹底空。不散幾知離畢雨，欲飛須待落花風。玲瓏薄展蛟綃片，羃歷輕含鳳竹叢。瓊什捧來思舊隱，撲窗穿戶曉溟濛。
宮鸎 徐夤 
領得春光在帝家，早從深谷出煙霞。閑棲仙禁日邊柳，飢啄御園天上花。睍睆只宜陪閣鳳，間關多是問宮娃。可憐鸚鵡矜言語，長閉雕籠歲月賒。
鬢髮 徐夤 
鬢添華髮數莖新，羅雀門前絕故人。減食爲緣疎五味，不眠非是守庚申。深園竹綠齊抽笋，古木蛇青自脫鱗。天地有鑪長鑄物，濁泥遺塊待陶鈞。
春入鯉湖 徐夤 
到來峭壁白雲齊，載酒春遊渡九溪。鐵嶂有樓霾欲墮，石門無鎖路還迷。湖頭鯉去轟雷在，樹杪猨啼落日低。回首浮生真幻夢，何如斯地傍幽棲。
雙鷺 徐夤 
雙鷺雕籠昨夜開，月明飛出立庭隈。但教綠水池塘在，自有碧天鴻雁來。清韻叫霜歸島樹，素翎遺雪落漁臺。何人爲我追尋得，重勸溪翁酒一桮。
鷓鴣 徐夤 
繡僕梅兼羽翼全，楚雞非瑞莫爭先。啼歸明月落邊樹，飛入百花深處煙。避燒幾曾遺遠岫，引雛時見飲晴川。茘枝初熟無人際，啄破紅苞墜野田。
鷹 徐夤 
害物傷生性豈馴，且宜籠罩待知人。惟擒燕雀啗腥血，却笑鸞皇啄翠筠。狡兔穴多非爾識，鳴鳩脰短罰君身。豪門不讀詩書者，走馬平原放翫頻。